Enak, kuih tradisional serupa, biaksa
AWANG KUSHAIRY JUNAIDI KUALA LAWAS: Kuih tradisional berusia lebih 60 tahun, serupa dan biaksa,
perlu dipertahankan agar tidak pupus ditelan zaman. Siapa lagi, jika tidak golongan muda atau belia yang mempunyai minat
mendalam dan berkemahiran dalam bidang berkenaan. Antaranya ialah Umirul Azirah Dugapor, 23, yang menunjukkan kesungguhannya
untuk mempelajari kaedah menghasilkan dua kuih tradisional tersebut. Azirah berkata, usaha mempertahankan warisan kuih tradisional oleh generasi
muda amat perlu, bukan sahaja di Lawas, malah di seluruh daerah di Malaysia. “Apatah lagi, biaksa dan serupa merupakan kuih tradisional yang masih
bertahan dan berasal dari kampung ini,” kata anak kepada Saniah Jukim, 58,
dan Dugapor Mudin, 70, semasa ditemui di kediaman mereka di Kampung Dato Ulu,
Kuala Lawas, Lawas. Menurut ibu bapanya, kuih serupa dan biaksa asalnya memang dibuat oleh
seorang pembuat kuih dari kampungnya. Untuk pengetahuan, kuih serupa diperbuat daripada adunan tepung beras,
halia, bawang merah, santan, kapur dan sira (garam) bersama adunan berwarna
hijau yang manis. Manakala bagi biaksa, ia dihasilkan daripada adunan tepung beras dan
kerisik (kelapa parut yang telah digoreng dan dikisar halus). Kedua-duanya mengambil masa selama 15 hingga 20 minit untuk dikukus
sehingga masak. Saniah dan Dugapor yang telah dikurniakan lapan anak serta 11 cucu, kini
boleh menarik nafas lega kerana anak kelimanya itu sudah berkebolehan dalam
menghasilkan kuih tradisional tersebut. Selain itu, sejak arahan Perintah Kawalan Pergerakan (PKP) dilaksanakan 18
Mac lalu, keluarga ini terpaksa menghentikan sementara penghasilan kuih
tersebut. PKP sekarang di Tahap 3 dan tidak lama lagi Ramadan menjelang tiba.
Pastinya, kuih-kuih tradisional turut menjadi pilihan untuk dijadikan juadah
‘bersungkai’ atau berbuka puasa. Tidak keberatan untuk mereka sekeluarga kembali beraksi, sekiranya banyak
menerima tempahan. Menurut Azirah, kuih berkenaan pernah ditempah banyak untuk dibawa ke luar
Lawas seperti ke Kuching dan lain-lain. Tidak hairanlah suatu hari nanti, Azirah adalah antara belia yang berjaya
mewarisi kebolehan membuat kuih tradisional serupa dan biaksa, dengan
mengekalkan rasa yang asli. 
See author's posts
